Protes oor uitgewers wat verdwyn – praag.co.za
Protes oor uitgewers wat verdwyn
Hongkong se pro-demokrasie wetgewers het gesê hulle eis antwoorde van die regering nadat ’n vyfde personeellid van ’n uitgewer, wat spesialiseer in boeke wat krities is oor China se leierskap, verdwyn het.
Die wetgewer, Albert Ho, sê die stad is “geskok en in afgryse” oor die verdwyning van Lee Bo. Soos vier ander mense wat die afgelope maande verdwyn het, was Lee verbonde aan die uitgewer, Mighty Current.
Dit is nie ongewoon in China dat uitvoerende bestuurders van maatskappye of afvalliges vir lang tydperke deur die owerhede aangehou word of verdwyn, sonder dat enige iemand aanspreek­likeid aanvaar nie. Dié soort gebeure is egter ongehoord in Hongkong.
Lee (65) is ook een van die maat­skappy se aandeelhouers, het die South China Morning Post berig. Die maatskappy se mede-eienaar, Gui Minhai, is ook soos drie ander personeellede onder die vermistes, het AP berig.
Mighty Current en sy Causeway Bay-boekwinkel is bekend vir skinder-titels oor Chinese politieke skandale en ander polities sensitiewe kwessies en is veral gewild onder Chinese besoekers aan die stad.
’n Paar dosyn betogers het na Beijing se belangekantoor in die stad opgeruk om inligting oor die verdwynings te eis.
Skrywer praagGepubliseer op 4 Januarie 2016 4 Januarie 2016 Kategorieë Internasionale nuus, NuusSleutelwoord beijing, China, sensuur, uitgewers, verbode boeke
Vorige Vorige artikel: Saoedi-Arabië onder skoot na massa-teregstelling
Volgende Volgende artikel: Liberale politikus glo EU moet grense sluit